paragraph_text: Premda je “Narodna volja” bila registrirana prema važećim bugarskim zakonima, od samog se preseljenja u Blagoevgrad suočila s nizom problema. Najprije je Bugarska pošta, bez ikakva obrazloženja, odbijala distribuirati list po Bugarskoj, a bugarske službe sigurnosti činile su sve da ometaju i onemoguće njegovo izlaženje, vršeći razne pritiske na članove uredništva i distributere koji su se bili usudili prodavati te novine. Bjesomučna borba protiv izlaženja “Narodne volje” u Bugarskoj kulminirala je nekolikim policijskim akcijama, zapljenama pojedinih tekstova i, naposljetku, cijelih tiraža pojedinih brojeva.